Maaswihaapa khurutela aphale aariivo Yinsa khumuuza zooshi aarettiyeezo na asomisiyeeyo.
Aarivo atthu awaatta aari otaaye na olaavo,
Yinsa na anakhiyoni awe nawoona yoori khaarina kiphenyo ya oja.
Ye khuwooza yoori:
“Mwite nilawe puuro yawiitthaaleyavo navumule vattitthiiru.”
Aphano yo khulawa nkalawa mpakha puuro yawiitthaaleyavo.
Atthu awaatta khuwoona alawaka paata ya owaajuwa.
Atthu a miti zooshi za ottuukhule,
khutthira khufiyawo yo ahinafiye.
Eeshukhaka nkalawa Yinsa,
khoona khuntti khuluyeene ya atthu,
khuwoonela huruma,
maana zaari nkhama pwittipwitthi zoohiina makhampuzi.
Aphano khwaaza owaasomisa vitthu zawaatta.
Weettelaka oripa,
anakhiyoni awe khunsusela khumuuza yoori:
“Puuro eti ti yawiitthaaleyavo,
na waripa.
Owaamwaze atthu apa yoori alawe mmashapa na mmiti epile naattamiyeeyo yoori oozanye etthu yoojiwa aje.”
Ila ye khuwaajipu yoori:
“Mwiwenkhe mweeyo ena etthu yoojiwa.”
Yo khumuuza yoori:
“Atthu apa yoori aje,
ninhithajiya miiya piiri za feeta!”
Yinsa khuuzela yoori:
“Mwina phaawu kavi?
Mwilawe moone.”
Anakhiyoni apale khulawa khoona khujipu yoori:
“Ninaaye phaawu thaanu na swi piiri.”
Aphano,
Yinsa khuwaaruma yoori ooshi eekhale,
khuntti khwa khuntti va nyaani piishi.
Khuretta etthiipo khwaawanyeya khwa khuntti ya miiya na khuntti ya hamusiini.
Athuuliyeevo phaawu epile thaanu na swi piiri khweekesa pinkuuni khuparikhiya.
Nawiisha khumeya phaawu epile khuwenkha anakhiyoni awe yoori awaawanyeze atthu apale.
Theenya khuwaawanyeza swi epile piiri ooshi aya.
Ooshi khuja khurupala,
anakhiyoni khulokotthela khwiitaala khelenke khumi na piiri za nyeenye za phaawu na za swi.
Atthu aajiyeeyo aari alufu thaanu alume ene.